《凤凰台上忆吹箫 寄慰箫楼师悼亡》
清代·沈善宝

云散星沉，乌啼花落，魂销南浦归舟。任万般离恨，百种闲愁。

都付西风黄叶。随带水、只向东流。空相约，南枝梅绽，谁续斯游。

悠悠。蟾圆易缺，偏潘岳多情，顿折莺俦。怪嫦娥底事，笛返琼楼。

畴把鸾胶再续。弹别调、数尽寒筹。寄鱼书，叮咛青鸟，早到明州。

作者简介：沈善宝，字湘佩，钱塘人。吏部郎中武凌雪继室。有《鸿雪楼诗集》。